Henry Tóth

Henrich Tóth, známy skôr pod umeleckým menom Henry Tóth (* 22. júl 1962, Bratislava) je slovenský hudobník, gitarista a producent, ktorý je známy multižánrový hudobník, ktorý účinkoval na rôznorodých projektoch, či nahrávkach albumov rôznych sólových umelcov, či umeleckých zoskupení.
Hudobná kariéra.
Henry Tóth začal vážne venovať hudbe až ako šestnásťročný. V roku 1978 začal na ĽŠU u profesora Harhovského študovať hru na gitaru, v nasledujúcom roku 1979 sa v hre zdokonaľoval u profesora Grófa, súkromné hodiny hudobnej teórie absolvoval u profesora Turza a v tom roku sa stretol aj s Ferom Griglákom. V roku 1980 Henry Tóth začal študovať hru na klasickú gitaru u profesora Jozefa Zsapku na hudobnom konzervatóriu v Bratislave, V roku 1984 štúdium na konzervatórium ukončil. V rokoch 1984 až 1986 Henry Tóth absolvoval na Štátnom konzervatóriu rozšírený kurz pedagogiky. Neskôr, medzi rokmi 1989 až 1995, pokračoval u profesora Harry Pepla a Waine Brasela na prestížnej "Hochschule für Musik und darstellende Kunst" v rakúskom Grazi. V 80. rokoch Henry Tóth zvíťazil na československej gitarovej súťaži v Kutnej Hore.
V rokoch 1983 až 1990 absolvoval Henry Tóth viacej koncertných turné s rôznymi slovenskými spevákmi z rozličných hudobných žánrov. Na Kube v roku 1983 vystupoval s Marcelou Laiferovou, v roku 1987 bol polroka na turné s Marikou Gombitovou, o rok neskôr účinkoval s Mariánom Greksom a so skupinou Demikát. V roku 1989 v Poľsku hral na koncertoch s Janou Kocianovou a v nasledujúcom roku 1990 vystupoval v Česku i na Slovensku so skupinou Citron. V roku 1992 Henry Tóth v rakúskom Grázi založil svoju prvú kapelu, ktorú nazvali Hammer X. S ďalšou rockovou kapelou, Freddie's Stoned, vydali vlastné CD a koncertovali po Rakúsku. V rokoch 1995 až 1997 bol Henry Tóth pedagógom na Štátnej univerzite v Grazi, kde vyučoval hru na gitaru.
V roku 1996 vydal Henry Tóth so skupinou The Big H svoj debutový album "Breath" (Jumbo Records), za ktorý získal od Slovenskej hudobnej akadémie Grammy West ocenenie v kategórii „Najlepší inštrumentalista roka“. Album mal nominácie aj v kategóriách Producent roka, Platňa roka a bol nominovaný aj za zvuk. Po tomto albume Henry Tóth absolvoval koncertné turné s basgitaristom Dougom Wimbishom (Living Colour) a klávesistom a spevákom Delmarom Brownom (Miles Davis, Sting). S Delmarom Brownom, Emilom Frátrikom a Braňom Valantským hral na Košickom jazzovom festivale '96, mal vystúpenie v Bratislave a v Prešove. V roku 1997 mala skupina The Big H koncertné turné v Rakúsku, v roku 1999 vystupovali na Slovensku. V kapele hrali: Emil Frátrik (bicie), Marian Čekovský (klávesové nástroje), Marek Minárik (basgitara) a na gitaru hral Henry Tóth. V roku 1999 Henry Tóth vystúpil spolu s Adrienou Bartošovou na Bratislavských jazzových dňoch.
Na Slovensku hrali The Big H aj na jar v roku 2001, v lete mali takmer päťdesiat klubových koncertov v Česku. S Delmarom Brownom nahral Henry Tóth aj svoj druhý album, "The Spirit of Memory", ktorý vydal v roku 2001. Vybrané skladby z tohto albumu vyšli na CD v náklade 12 500 kópií ako špeciálna príloha k časopisu "Playboy". V roku 2001 koncertoval Henry Tóth aj s Richardom Müllerom a aj so skupinou Elán.
Tretí sólový (dvoj)album Henryho Tótha, "Breath &amp; Blue", z roku 2006 obsahuje viac ako dvadsať žánrovo rôznorodých skladieb (džez, rock, progresívny rock, funk, world music), ktoré nahrávala zostava viacerých štúdiových hudobníkov. Prvé CD je remixovanou verziou nahrávok albumu "Breath", druhé je zbierkou úplne nových skladieb.
Henry Tóth spolu s hudobníkmi ako je bluesový gitarista René Lacko, harmonikár Erich Boboš Procházka, či český basgitarista Pavel Jakub Ryba, ako aj s ďalšími slovenskými a zahraničnými hosťami naštudoval koncertný program nazvaný "Koncert For The Forever 27 Club" s repertoárom hudobníkov, ktorých tvorba ovplyvnila nasledovné generácie, aj keď oni z tohto sveta odišli vo veku 27 rokov, ako boli Jim Morrison, Jimi Hendrix, Janis Joplinová, či Kurt Cobain a ďalší. 
V roku 2012 spolu s režisérom Jozefom Dolinským, Stanislavom Palúchom, Andrejom Turokom a Danielom Špinerom, Henry Tóth hudobne upravili a za viac ako za pol roka spolu s muzikantmi súboru skoncipovali program "Henry Tóth a SĽUK", ktorý nebol výsledkom snahy urobiť fúziu ľudovej hudby na iný štýl (rock, či blues), ale úplne opačne. 
V roku 2015 vystúpil Henry Tóth s triom American Divas s programom na koncerte v Košiciach. V júni v roku 2016 vystúpil Henry Tóth v Liptovskom Mikuláši so skupinou Henry Tóth band na akcii Jazz v meste. Jeho spoluhráčmi vtedy boli Ondrej Krajňák (klávesy), Fedor Freššo (basgitara) a Cyril Zeleňák (bicie nástroje). 
V januári 2023 vyšiel Henrymu Tóthovi štvrtý eponymný album zložený z 22 nahrávok vychádzajúcich z rôznych rockových džezových, či bluesových hudobných žánrov.